Skipet Seabed Constructor eid av Swire Seabed i Bergen, er nå kommet frem til Durban i Sør-Afrika.

Der skal det ta inn forsyninger og nytt mannskap. Kursen settes så mot et punkt i det sørlige Indiahavet.

Punktet er det mest sannsynlige stedet MH370 med 239 mennesker ombord styrtet natt til 8. mars 2014. Det opplyser (PDF) Australian Transport Safety Bureau.

NORSK SKIP PÅ VEI: Seabed Constructor med hjemmehavn Bergen kom fram til Durban i dag tidlig. Snart skal det ut i søkeområdet. Foto: Ocean Infinity

Ny metode

Skipet skal bruke seks norske undervannsroboter bygd av Kongsberg Maritime i Horten. Disse skal samarbeide med roboter som holder seg på overflaten.

Folkene i Seabed Constructor vil koordinere denne svermen av roboter for å lete etter flyvraket.

Tre par med roboter vil bevege seg på hver side av skipet. Det melder Hydro International.

Systemet gjør det mulig å undersøke et stort område på kort tid, forklarer det amerikanske selskapet, Ocean Infinity, som skal lede søket.

AVANSERT ROBOT: Hugin-serien av undervannsroboter fra Kongsberg Maritime er utviklet for å kunne operere selvstendig på inntil seks kilometers dyp. Foto: Kongsberg Maritime

Uten fast avtale

Ocean Infinity har ikke en signert kontrakt om å utføre arbeidet. Selskapet svarte på et ønske om anbud som myndighetene i Malaysia sendte ut.

Tre selskap svarte, og Ocean Infinity ble valgt ut. Det skriver Channel News Asia.

Tilbudet som ble gitt, var å lete etter passasjerflyet mot å få en pengepremie dersom det ble funnet.

Finner ikke selskapet flyet, får de ingen penger. Finner de flyet innen 90 dager fra kontraktinngåelse, så kan de få 70 millioner dollar. Det skriver The Week.

Avtalen skulle egentlig bli underskrevet denne måneden, men det har ennå ikke skjedd.

KLAR FOR NESTE ETAPPE: Seabed Constructor på plass i Durban. Det er ikke kjent når det starter på neste etappe til punktet 35 grader sør i Indiahavet. Foto: Marine Traffic

Dårlig tid

Ocean Infinity har likevel sendt skipet ut på oppdraget. Det skriver The Daily Beast.

Fra Durban til punktet i havet er det ti dager seiling.

Søket må gjennomføres i perioden januar til mars på grunn av været.

Når det nærmer seg vinter på den sørlige halvkule, så vil det være for dårlig vær til å operere flåten av roboter.

En av robotene fra Kongsberg, Hugin 6000, har vært med i søket etter MH370 før. Da viste det seg vanskelig å bruke den trygt når bølgehøyden ble for stor.

GRUNDIGE UNDERSØKELSER: Forskere fra australske Commonwealth Scientific and Industrial Research Organization slipper en modell av en flydel ut i havet. Ved å se hvordan deler av flyet har beveget seg, har de fått bedre data om hvor vraket kan være. Foto: HANDOUT / Reuters

Utført nye beregninger

Det formelle søket etter MH370 ble avsluttet 17. januar i år. Myndighetene i Malaysia åpnet for at søket kunne bli tatt opp igjen dersom det kom ny, troverdig informasjon.

Den informasjonen skal nå være på plass.

Forskere knyttet til Commonwealth Scientific and Industrial Research Organization i Australia har gjort nye analyser.

De har beregnet hvor flytende vrakdeler av flyet ville bevege seg på havoverflaten. De har kombinert dette med hvor vrakdeler er funnet. De har brukt satellittbilder av det som sannsynligvis er deler fra flyet. De har gjennomført grundige analyser av vind og strømmer.

Sammen med andre observasjoner og data, har de identifisert tre «varme» punkter innen et område på 25.000 kvadratkilometer.

Det er dette området det norske skipet skal søke gjennom.